
«Ikke løp bort fra det som er ubehagelig for å omfavne det som er behagelig. Sett hendene i jorden. Møt vanskelighetene, og dyrk frem ny lykke.»

 

THÍCH NHẤT HẠNH

 

 

«Det er ingen større smerte enn å bære en ufortalt historie inni seg.»

 

MAYA ANGELOU

 

 

Til min Katarina

Denne boken er blitt til takket være min fantastiske kone, Katarina. Takk til deg, Katarina, for å ha oppmuntret meg gjennom hele prosessen med denne boken. Du er min klippe, min beste venn og livspartner, og jeg er evig takknemlig for at du er den du er. Takk for din støtte, din tålmodighet og for at du alltid står ved min side.


Adlyd Gud, eller dra til helvete

Dette er min historie, slik jeg husker og har opplevd den.

Jeg har skrevet på dette manuset over de siste tre årene, og i arbeidet med å forme det til en helhetlig bok har jeg fått verdifull hjelp fra Ole Martin Holte. Sammen har vi systematisert innholdet, bearbeidet teksten og jobbet for å gjenskape hendelsene så nøyaktig som mulig. Du kan lese mer om denne prosessen i kapittelet «Bakgrunn og metodikk».

For å ivareta personvernet er flere navn endret, men jeg har valgt å bruke de virkelige navnene til mine foreldre, en av mine søstre og hennes mann, min kone og en av våre sønner samt enkelte offentlige personer og de fem lederne som styrte sekten. Noen av mine barndomsvenner er beskrevet med sine virkelige navn.

I sekten som styrte livet mitt, fantes bare én vei å gå:

Adlyd Gud, eller dra til helvete.


Begynnelsen på slutten

Solstrålene traff huden og vekket en blanding av varme og ubehag i meg, der jeg satt innerst i en stille bukt i Fredrikstad, omringet av glatte svaberg og tørt gress. Her hvor vinden bar med seg en svak duft av salt og tang, føltes verden både nær og fjern, og solen altfor sterk.

Under den blendende solen foregikk det en kamp. En kamp med Gud. Jeg hadde henvendt meg til ham i mange år med mine gleder og sorger, men nå føltes han aller mest veldig fraværende. Kanskje var mine desperate forsøk på å mane ham frem bare et uttrykk for min egen lengsel etter bekreftelse? Når man ønsker noe sterkt nok, gir man alt for det. Litt som Hjalmar Ekdal i Vildanden, som klamrer seg til sin livsløgn fordi alternativet er for uutholdelig.

Året var 2008. Jeg var på retreat i Fredrikstad, stille dager med Sannhetens Ord Bibelsenter. Helgen var viet til Gud, og det var ingenting jeg lengtet mer etter enn at han skulle vise seg for meg. Om så bare gjennom et lite tegn. Som et svakt, lite sus. Slik han en gang hadde gjort det for Elias i Kongebøkene i Det gamle testamentet, da Elias var på sitt svakeste, på sitt mest sårbare.

Om Gud var opptatt, kunne han ikke i det minste sende en av englene sine til svaberget der jeg nå var? Så mye ville det vel ikke kreve? Hvis Gud virkelig finnes, må han være noe mer enn min egen fantasi? Noe mer enn det vakre landskapet jeg så fremfor meg. Jeg var ved bristepunktet. Følelsen av svaberget under meg var nesten borte. Jeg så opp mot himmelen og ba. Ikke som før. Ikke med forventning, men i oppløsning. En siste bønn:

«Kjære Gud. Jeg klarer ikke mer. Og jeg ønsker ikke å presse frem en opplevelse med deg.

Hvis du virkelig eksisterer, kan det vel ikke være opp til meg å skape kontakt?

Hvorfor svarer du aldri når jeg ber? Hvorfor er du så stille?

Det kan ikke være riktig at jeg skal tolke mine egne tanker som dine ord. Du er usynlig for meg. Altfor fjern. Jeg har forsøkt. I årevis har jeg ropt til deg. Jeg har vært lydig. Jeg har ventet.

Men nå … nå klarer jeg ikke mer.

Fra nå av er det opp til deg. Hvis du vil ha dette vennskapet, så får du ta initiativet.

Ta gjerne kontakt igjen, hvis du noen gang føler for det!

Amen.»

Stillheten var overveldende. Ikke et vindpust. Ingenting. Ikke Gud. Bare den stille brisen fra sjøen, og solen som fortsatte å steke ansiktet mitt.

En underlig letthet traff meg. Noe var løftet av skuldrene mine. Gud får ta det i sitt eget tempo, tenkte jeg. Han kan leve sitt liv, og jeg mitt. Samtidig, et sted dypt der inne: En usigelig tristhet. Sorg. Et gammelt vennskap var i ferd med å bli satt på pause. Som to gode venner som glir fra hverandre. Jeg hadde nettopp sagt farvel til tryggheten av å ha noen å snakke med. Min usynlige venn, Gud, forsvant lenger og lenger ut på havet. Ut dit hvor det bare fantes måker og vind. Nå hadde jeg ingen å rope til. Jeg måtte stå på egne bein.

Jeg innså ikke da at det jeg trodde var en avskjedsbønn, egentlig var starten på en reise, bort fra sektens kontroll og manipulasjon. At de som hadde tegnet bildet av Gud, egentlig malte ham i sitt eget bilde. Bønnen ble til en symbolsk handling der jeg steg for steg begynte å ta tilbake kontrollen over eget liv.

Gradvis brøt jeg meg løs fra hjernevaskingen og de pålagte reglene fra lederskapet i menigheten. En prosess som gjorde at jeg kunne begynne å gå min egen vei og begynne å stole på mine vurderinger.

13 år etter opplevelsen på svaberget, skulle jeg oppleve å bli født på ny. Ikke i religiøs forstand, men på et dypere og mer eksistensielt plan. Jeg følte meg som et spedbarn, et menneske som måtte lære seg å leve på nytt, oppdage hvem han egentlig var. Utforske en ny verden som fremsto skremmende og samtidig full av muligheter. Jeg forsto hvor bundet jeg var blitt, på hender og føtter. Jeg hadde avsluttet et kapittel i livet. Et kapittel som sektmedlem. Et langt kapittel preget av underkastelse, frykt, strenge regler og ufrihet.

I denne boken ønsker jeg å ta deg med inn i hva jeg opplevde bak de lukkede dørene i den kristne sekten Sannhetens Ord Bibelsenter i Slemmestad i Asker utenfor Oslo. Dette er min innsidefortelling om hvordan jeg som 15-åring ble radikalisert inn i et isolert miljø og deretter tilbrakte 24 år uten kontakt med mine foreldre og en søster. Fra jeg var 16 til jeg ble 40 år gammel, ble jeg påført et totalt brudd med min familie. Samtidig overlot jeg kontrollen over eget liv til ledelsen i sekten. De styrte meg, mine meninger og mine omgivelser. Dette er historien om åndelig maktutøvelse og manipulasjon, hemmelighold, fanatisme, søken etter Gud og mening med livet, radikalisering samt min kamp for å bryte ut og finne meg selv.

Etter at jeg forlot sekten, følte jeg et sterkt behov for å ta eierskap over min egen historie og være åpen om mine opplevelser. I mange år følte jeg meg tvunget til å skjule hva som egentlig foregikk. I denne boken ønsker jeg å åpne opp. Jeg har nøye vurdert konsekvensene av å dele så ærlig om mitt liv og de absurde valgene jeg har tatt. Jeg er klar over at det kan koste både personlig og familiært, men det er viktig for meg å få frem min sannhet. Støtten fra familien har vært uvurderlig i denne prosessen.

Boken beskriver mine opplevelser, mine følelser og historier slik jeg husker dem. Noe er minner, annet basert på nedskrevne notater og brev, videoopptak samt samtaler med familie, venner og andre utbrytere fra sekten.

